Sankt Petersburg (russ. Санкт-Петербург) oder poetisch uusdröckt "Venedig vom Norde", esch die zwöitgröschdi Schtadt vo Russland und lyd im Delta vom Floss Newa ade Oschtsee. Nochdem de Zar Peter der Grosse s'Sompfgebiet vo de Newamöndig vo de Schwede eroberet hed, hed er zom d'Schtellig sechere agäblich am 16. Mäi 1703 Sankt Petersburg gröndet. Dank de optimal Lag ond de Nöchi zom Meer esch Sankt Petersburg rasch gwachse, de wechtigscht Marineschtötzponkt worde ond schliesslich au d'Hauptstadt vom Zarerych. D'Schtadt esch planmässig öber 100 Insle ond 42 Kanäl, öber die 320 Brogge füehred, bout worde, wobi de Architekt Domenico Trezzini us Astano, es Dorf im Tessin (Schwiiz), en wesentliche Teil vo de Planig gleischded hed. Er hed onder anderem au die markant Peter-Paul-Kathedrale bout, weli met ehrem schpetzige Dach öberhaupt ned zo Russland passt, wie au mängs anders ned i dere Stadt, da de Zar Peter I. stark europaorientiert gsy esch.